### Beslutning

Drøftet - udvalget ønsker et juridisk notat, når der er ressourcer til dette, som forelægges udvalget.

### Sagsfremstilling

## Resume og sagens baggrund

Kalundborg Kommune har cirka 10.300 vejbelysningsarmaturer, hvor vi administrerer og betaler for el, drift, vedligehold og modernisering. Kommunen har imidlertid ikke hjemmel til at betale for op mod knap 4.000 af disse lyspunkter, som ligger på private matrikler, private veje og hovedsageligt på private fællesveje. På Teknik- og Miljøudvalgets møde den 7. marts 2024 orienterer administrationen om sagen og lægger forslag til den videre proces op til drøftelse i udvalget.

## Indstillinger

Chefen for Vej, Ejendom og Affald indstiller, at sagens videre proces drøftes.

## Behandling

Teknik- og Miljøudvalget.

## Sagsfremstilling

Ifølge den oprindelige lovgivning måtte kommuner kun betale for vejbelysning på offentlige veje – ikke på for eksempel private fællesveje. Kommunernes praksis viste sig dog ofte at være en anden – ikke altid med rette hjemmel eller med konsekvent implementering. Siden da er der på vejbelysningsområdet kommet ny og opdateret lovgivning om blandt andet, hvad kommunerne kan bestemme, og hvem der skal betale for hvad. Og i de senere år har de fleste kommuner været optaget af at rydde op i deres lysanlægsforhold, herunder blandt andet hjemmel og ligebehandling.

I 2019 hjemkøbte Kalundborg Kommune vejbelysningen fra SEAS-NVE. [adresse] består af blandt andet cirka 10.300 vejbelysningsarmaturer, hvor kommunen administrerer og betaler for el, drift, vedligehold og modernisering. Imidlertid har kommunen ikke hjemmel til at betale for op mod knap 4.000 af disse lyspunkter, som ligger på private matrikler, private veje og hovedsageligt på private fællesveje. Desuden komplicerer det blandt andet driften og moderniseringen af vejbelysningen, at Kalundborg Kommune endnu ikke har truffet en politisk beslutning om, hvad der skal ske med disse knap 4.000 lyspunkter, og dermed ikke har afklaret en række væsentlige forhold, såsom:

* Hvem skal stå som ejer af de forskellige lyspunkter og anlæg?
* Hvem skal betale og hvor stor en andel?
* Skal der være krav om vejbelysning det pågældende sted eller ej?

På udvalgsmødet den 7. marts 2024 vil administrationen uddybe ovenstående for Teknik- og Miljøudvalget og fremlægge et forslag til den videre proces.

## Økonomiske konsekvenser

Ingen økonomiske konsekvenser.